text: Oksbøl: Forsvaret skal forhindre invasion 
  06 april 2014 kl. 07.23
  I Oksbøl øver Forsvaret sig på at befri de baltiske lande fra besættelse. Øvelsen kan snart blive til virkelighed for soldaterne.
  Søndag er soldater fra Estland, Letland, Litauen og Danmark samlet i Oksbøllejren. Lejren er forvandlet til et besat Estland, hvor de 600 soldater forbereder sig på at befri landet fra fjendtlige styrker.
  Øvelsen er fiktiv, men scenariet kan blive til virkelighed for soldaterne. Efter Ruslands overtagelse af den ukrainske halvø Krim besluttede den danske regering i slutningen af marts at sende danske F16-fly til de baltiske lande. Regeringen tog beslutningen efter at de baltiske lande udtrykte bekymring for Ruslands fremfærd.
  Og sidste uge åbnede udenrigsminister Martin Lidegaard (R) så op for at sende danske tropper til de baltiske lande. Den beslutning skal ske i samarbejde med de andre NATO-lande, og er ikke vedtaget endnu.
  